Frank Zenas Tale til ”March for et mere menneskeligt Danmark” på Fisketorvet i Frederikshavn d. 8. april 2017 til godt 200 marchdeltagere

Hej.

Vi har været på Vandring i dag. En march på et par kilometer. Vi er gået turen sammen. Og det har vi, fordi vi gerne vil markere begyndelsen til ændring af Danmarks holdning til fremmede og flygtninge.

Danmark var engang et venligt land. Hvem husker ikke flugten af jøder fra Danmark til Sverige under 2. verdenskrig. Og selv om det måske er en lidt overdreven, skønmalet historie så er det alligevel en historie, der har gået sin gang i verden og netop sat Danmark på Verdenskortet som et fredeligt og menneskeligt land.

Jeg læste forleden, at DR nu genudsender serien Matador for 7. gang. Så skal vi igen opleve fru bankdirektør Maude Varnæs køre bankens fuldmægtig Hr. Stein til Hundested i grisehandler Larsens bil. Det var kultur- og klasseskel, der ville noget, der de var mennesker indeni.

Og hvem husker ikke også hospitalskibet ”Jutlandia”, som bl.a. Kim Larsen har udødeliggjort. Om Danmarks bidrag til en brutal krig. Joh, Danmark var et menneskeligt land.

Siden tilsluttede vi os bl.a. Flygtningekonventionen. Blev dukse i Menneskelighed og belærte andre lande om Menneskerettighederne, og vi fik dansk Flygtningehøjkommisær for FN.

Så kom 70-erne med Oliekriserne og arbejdsløshed, og en kile blev boret ind i vores humanistiske holdning. Vi satte spørgsmålstegn ved de fremmedes tilstedeværelse i vores land, og vi tillod, at ordene blev hårdere og hårdere.

I sin nytårstale i 1984 opfordrede dronningen danskerne til at tage godt imod de indvandrere og flygtningene.

Hun sagde: ”Når vi ser dem stå famlende over for vort livsmønster og vort sprog, så kniber det alt for hurtigt med gæstfriheden…

Så kommer vi med vores danske humor og små dumsmarte bemærkninger. Så møder vi dem med kølighed, og så er der ikke langt til chikane og grovere metoder. Det kan vi ikke være bekendt. Hvis vi ønsker, at de nye år skal blive bedre end det gamle, er her et godt sted at begynde.”

Det var som om, at dronningen her så, at det menneskelige danske sind var ved at krakelere, men det var stadig ikke stuerent at tale fremmedfrygt og fremmedhad op.

I dag er vi så kørt af sporet for længst. Vi har startet et kapløb mod bunden af menneskelighed. Hvor langt kan vi mod komme ned.? Vi har kastet vores gode og traditionelle venlighed over bord og arbejder i dag direkte imod de konventioner, vi selv har underskrevet og agiteret for ude i den vide verden.

Forleden fejrede så vores Integrationsministerium, ja det hedder det endnu, selv om det egentlig er et Udvisningsministerium, sin 50. stramning på Udlændinge-flygtningeområdet inden for bare et års tid.

Vi har bevidst og beredvilligt overtrådt både Flygtningekonventionen, Børnekonventionen og FN´s bestemmelser om kvoteflygtninge, og selv Schengenaftalen er nu pludselig uden betydning.

Det værste er, at idet vi har forrået vores holdning til de fremmede og flygtningene, så har vi også forrået vore egne hjerter og forrået vores egen gamle danske folkesjæl. Danmark er ikke længere et venligt land. Vi er ikke et flygtningevenligt land. Det er formuleret sådan, at ”tålt ophold skal være så utåleligt som muligt”, og den bemærkning har forpestet hele asylbehandlingen.

Det skal stoppes nu, inden det går helt galt. Derfor er vi påbegyndt en March for et mere menneskeligt Danmark. Det kan godt være, at det bliver som den kinesiske: ”Den lange March”, men vi stopper ikke, før vi har ændret Danmark til igen at være et menneskeligt land.

Dette er ikke politik. Og det har intet med partipolitik at gøre. Det drejer sig udelukkende om omsorg og medmenneskelig anstændighed.

Vi markerer derfor i dag en forandring. Med marcher i København, Aarhus, Thisted og her i Frederikshavn, så indfører vi en gamechanger, som det hedder i dag. Og lad os bare bruge Obamas ord: ”Yes, we can” og tilføre et: ”Yes, we will. We will make a change, and we will be a change”.

Vi er derfor også på march for at råbe vore politikere op. Vi vil et Danmark, vi kan være bekendt.

Et Danmark, der ikke overtræder Flygtningekonventionen, men fører en ordentlig og anstændig sagsbehandling af flygtningesager. Sammensætningen af Flygtningenævnet i dag er alvorlig kritisabel. Der er tale om en ensidig sammensætning af det organ, der endeligt tager stilling til asylansøgernes anmodning. At kalde det en ret eller domstol er at manipulere med dette ords rette betydning. Og der er ingen retfærdighed i de afgørelser, der gives. Afgørelser, der i dag faktisk kun er afslag på asylansøgningerne. De er alle bygget over samme skabelon. Det er tale om copy-paste. For afslagene begrundes alle med, at du lyver. Vi tror ikke på din historie.

Jeg besøgte i lørdags Nadja Nadims familie. Nadja Nadim er Danmarks absolut bedste kvindelige fodboldspiller, prof. I USA og meget snart også læge. Hun kom sammen med familien til Danmark fra Afghanistan i begyndelsen af 0-erne med en drøm om en bedre fremtid. Den fik hun, og vi fik stolthed derved. Dengang troede vi på afghanerne. Det gør man ikke længere. Hendes lillesøster Diana Nadim er i øvrigt også danmarksmester i kvindeboksning. Jeg udfordrede hende, men hun havde ikke lyst til at slå på en gammel mand, sagde hun. Og jeg tror på hende.

Jeg tror det er på tide at kræve, at Udlændingestyrelsen svarer på, hvorfor alle ansøgere fra Afghanistan, Irak, Somalia og Iran nu pludselig lyver. Og kan den ikke svare, må ministeren og Folketinget svare.

Kære Udlændingestyrelse. Vi stiller et åbent spørgsmål til jer i dag: Hvorfor er det, at borgere fra Afghanistan, Irak, Iran og Somalia er løgnere og ikke til at stole på? Hvornår og hvorfor indtraf den ændring? Det kræver et svar på.

Eller er der i stedet tale om en fake-sagsbehandling i Udlændingestyrelsen? Et skuespil?

For i stedet for at behandle og lytte til vore asylansøgere, så ser det ud til, at vi - og med os EU – i dag i stedet laver aftaler med de enkelte lande, hvorfra flygtningene kommer, så de modtager økonomisk støtte fra os for at tage deres egne landsmænd hjem igen. Og det gør de gerne – altså modtager støtte, der fordeles efter de sædvanlige korruptionstabeller. Deres flygtede landsmænd er de derimod ligeglade med, og den sikkerhed, de garanterede disse i tilgift for den økonomiske støtte, lades der hånt om. De vender altså hjem til de forfølgelser og problemer, de flygtede fra. Vi har allerede hørt om både drab og forfølgelse af hjemvendte flygtninge. Altså løj de ikke, kære minister. Og vi sender dem tilbage til lande, hvor vores egen Udenrigsministerium fraråder os at tage til, fordi der ingen sikkerhed er.

Og vi hører ikke fortsættelsen på flygtningens liv, når de vender tilbage. Den er os uinteressant.

Jeg sad i fredags på et lille værelse på asylcenteret og talte med en afghansk familie. Jeg spurgte ind til flugten og årsagerne til flugten. Det interesserer mig rigtig meget at trænge ind i det, der får mennesker til at flygte fra hele deres verden, deres familie, deres by og deres land. Det handlede om forfølgelse, kidnapning, vold og røveri. Under samtalen stødte familiens lille pige til. Og hun overtog fortællingen. Hun var stærkt engageret og pludselig siger hun: Nej, jeg henter lige min bog.

Lidt efter var hun tilbage med en krøllet, slidt og meget medtaget notesbog med spiralryg. Denne lille pige havde altså ført dagbog fra flugten blev bestemt til de nåede Makedoniens grænse. Hvorfor ikke længere? Jo, fordi da var der ikke flere blade i notesbogen. Resten ligger gemt i hendes hukommelse.

At høre hende fortælle om frygten for Taleban, om den høje, tynde menneskesmugler, der kun kendte de grimmeste ord, der førte hende og familien gennem de værste provinser: Cantehar og Helmand, - som vi som danskere jo særdeles godt kender. Vi havde soldater udsendt til den provins – var som at sidde på et lille loftsværelse i Amsterdam engang i 40-erne og høre Anne Frank fortælle om familiens flugt.

Jeg lover jer, at vi kommer til at høre mere fra denne lille piges dagbog. Det er en perle som Anne Franks dagbog. En mesterlig beskrivelse af forfølgelse, vold og drab, umenneskelighed og frygt. Og så har familien i øvrigt lige fået afslag på asyl, fordi Udlændingestyrelsen ikke tror på familien. ”I lyver!”

Oplevelser der er dokumenteret på stærkeste vis i en lille piges slidte dagbog. Skal hun nu sendes tilbage til den rædsel, de forlod? Skal hun tilbage og måske lide Anne Franks skæbne?

Nej, hun skal ej. Og det skal mange af hendes landsmænd heller ikke. Nu må vi kræve menneskelig genindført i asylsager i Danmark igen.

Vi har i dag indledt en March. Vi har valgt en march, fordi den har sin rod i de marcher for borgerfrihed, som Martin Luther King indledte i 1960-erne i USA.

Og lad mig slutte denne tale med et genhør af hans tale ”I have a dream” tilsat lidt modernisme.

”Let freedom ring from Stone Mountain of Georgia…Let freedom ring form every hill of Mississippi, from every mountainside… Let freedom ring..” to afghans, to Iraqi people, to Somalis and to Iranians.

When we allow freedom and fairness and dignity to ring, when we let it ring from every Danish city from every Danish heart we will be able to speed up that day when all God´s children, Christians, Jews, Gentiles and Muslims will be able to join hands and sing in the words of the old Negro Spiritual, “Free at last, safety at last, humanity at last, decency at last, asylum at last:”

This is Denmark…..Welcome to Denmark….